Toralf Engan
Store norske leksikon,Sport og spill,Skisport,Skihopp
Toralf Engan er en norsk tidligere skihopper som var en av verdens fremste i første halvdel av 1960-årene og som er kjent for sin gode hoppstil. Engan tok OL- og VM-gull. Klubb: IL Leik, Hølonda.
OL Engan ble olympisk mester i stor bakke i Innsbruck i 1964. Seieren var Norges siste OL-gull i stor bakke fram til Marius Lindvik vant i Beijing i 2022. Engan tok også tok OL-sølv i normalbakke i 1964, det første OL hvor det ble konkurrert i to forskjellige bakker. VM Engan ble verdensmester i normalbakke i 1962, da han også kom på fjerdeplass i stor bakke. Andre meritter Han vant den tysk-østerrikske hoppuka i 1962/63, etter tre rennseirer. Videre vant han Holmenkollrennet i 1962 (da han satte bakkerekord med 80,5 meter) og hopprennet i Svenska Skidspelen tre år på rad (1961–1963). Han ble norgesmester i 1961. Senere var Engan rikstrener i hopp (1967–1969). Hedersbevisninger Engan ble tildelt Holmenkollmedaljen, Morgenbladets gullmedalje, Sportsjournalistenes statuett og Olavstatuetten i 1962, samt Fearnleys olympiske ærespris i 1964.Han utga i 1962 boken På toppen sammen med Victor Johansen. Les mer i Store norske leksikon Toralf Engan i Norsk biografisk leksikon hopprenn Norske OL-gull og VM-gull på ski norske gullmedaljevinnere i OL